b'\n_START_ARTICLE_\nTelesforas \xc5\xa0iurkus\n_START_SECTION_\nBiografija\n_START_PARAGRAPH_\nBuvo vyriausias daugiavaik\xc4\x97je 11 vaik\xc5\xb3 \xc5\xa1eimoje, brolis Jonas \xc5\xa0urkus. Mok\xc4\x97si Akmen\xc4\x97s mokykloje, 1926\xc2\xa0m. baig\xc4\x97 Viek\xc5\xa1ni\xc5\xb3 progimnazij\xc4\x85, 1929\xc2\xa0m. \xc5\xa0iauli\xc5\xb3 gimnazij\xc4\x85. 1929\xe2\x80\x931936\xc2\xa0m. studijavo medicin\xc4\x85 Kauno Vytauto Did\xc5\xbeiojo universiteto (VDU) Medicinos fakultete. 1930\xe2\x80\x931931\xc2\xa0m. tarnavo Lietuvos kariuomen\xc4\x97je, baig\xc4\x97 Karo mokykl\xc4\x85._NEWLINE_Po studij\xc5\xb3 buvo paliktas dirbti universitete, bet netrukus i\xc5\xa1\xc4\x97jo \xc4\xaf praktin\xc4\xaf darb\xc4\x85 Kauno ligoni\xc5\xb3 kas\xc5\xb3 poliklinikoje (dab. Centro poliklinika). Dirbo gydytoju vidaus lig\xc5\xb3 klinikoje, 1937\xc2\xa0m. \xc4\x97m\xc4\x97si chirurgo darbo. Sta\xc5\xbeavosi Vienoje prof. G. Berio (Boehler) traumatologijos klinikoje. Prof. Mykolas Bir\xc5\xbei\xc5\xa1ka si\xc5\xabl\xc4\x97 jaunam gydytojui dirbti Viek\xc5\xa1niuose jo pastatytuose ir savivaldybei padovanotuose Sveikatos namuose, bet prof. Vlado Kuzmos kvietimu jis liko dirbti Hospitalin\xc4\x97s chirurgijos klinikoje. Vokie\xc4\x8di\xc5\xb3 okupacijos metais kartu su prof. V. Kuzma pa\xc5\xa1alintas i\xc5\xa1 universiteto, nuo 1942\xc2\xa0m. dirbo Kauno 3-ojoje poliklinikoje._NEWLINE_1944\xc2\xa0m. i\xc5\xa1renkamas VDU Bendrosios chirurgijos katedros ved\xc4\x97ju, po pusme\xc4\x8dio\xc2\xa0\xe2\x80\x93 docentu. Pokario metais labai tr\xc5\xabko gydytoj\xc5\xb3, tod\xc4\x97l vienu metu teko eiti ketverias pareigas\xc2\xa0\xe2\x80\x93 Raudonojo Kry\xc5\xbeiaus ligonin\xc4\x97s Chirurgijos skyriaus ved\xc4\x97jo, ligonin\xc4\x97s direktoriaus, 1945\xe2\x80\x931946\xc2\xa0m. Medicinos mokyklos direktoriaus ir 1945\xe2\x80\x931951\xc2\xa0m. Bendrosios chirurgijos katedros ved\xc4\x97jo. Kelerius metus dirbo Kauno srities, o sritis panaikinus\xc2\xa0\xe2\x80\x93 Kauno miesto vyriausiuoju chirurgu (1950\xe2\x80\x931956\xc2\xa0m.).  Nor\xc4\x97damas atsid\xc4\x97ti mokslui 1956\xc2\xa0m. atsisak\xc4\x97 abiej\xc5\xb3 direktoriaus pareig\xc5\xb3, liko tik KMI Bendrosios chirurgijos katedros ved\xc4\x97ju._NEWLINE_1949\xc2\xa0m. vienas pirm\xc5\xb3j\xc5\xb3 Vilniaus universitete apsigyn\xc4\x97 medicinos moksl\xc5\xb3 kandidato disertacij\xc4\x85. 1950\xc2\xa0m. vienas pirm\xc5\xb3j\xc5\xb3 \xc5\xa1alyje prad\xc4\x97jo daryti tarakoplastines operacijas d\xc5\xbeiova sergantiems ligoniams, kasmet padar\xc4\x97 po 280\xe2\x80\x93300 operacij\xc5\xb3. Jo iniciatyva Kauno medikai anks\xc4\x8diau u\xc5\xbe vilnie\xc4\x8dius prad\xc4\x97jo leisti mokslinius darbus. Toki\xc5\xb3 darb\xc5\xb3 profesorius para\xc5\xa1\xc4\x97 apie 120. 1956\xc2\xa0m. para\xc5\xa1\xc4\x97 ir pirm\xc4\x85j\xc4\xaf original\xc5\xb3 lietuvi\xc5\xa1k\xc4\x85 vadov\xc4\x97l\xc4\xaf \xe2\x80\x9eBendroji chirurgija\xe2\x80\x9c, kuriuo studentai naudojasi iki \xc5\xa1iol. Para\xc5\xa1\xc4\x97 kelias knygas ir monografijas. Daug prisid\xc4\x97jo prie lietuvi\xc5\xa1kosios chirurgijos terminijos k\xc5\xabrimo. Nuo 1969\xc2\xa0m. profesorius. Palaidotas Petra\xc5\xa1i\xc5\xabn\xc5\xb3 kapin\xc4\x97se (antkapinio paminklo skulptor\xc4\x97 Dalia Palukaitien\xc4\x97).'